טירוף: בכמה נמכרה הגיטרה של ג'ורג' האריסון?
גיטרה שג'ורג' האריסון ניגן בה בתקופת השיא של הביטלס, גופיה שמדונה לבשה ותעודת הנישואים של אלביס פרסלי הם בין הפריטים שהוצעו למכירה פומבית מיוחדת, כולה מוקדשת לכוכבי פופ ורוק. מפתיע או לא - כל הפריטים נמכרו בסכומי עתק.
בית המכירות הפומביות Julien's Auctions בניו יורק מתמחה במכירת פריטים ששייכים היו לכוכבי פופ ורוק, ובמשך יומיים הציע למכירה מיוחדת מספר פריטים מבוקשים במיוחד, אם לשפוט על פי הסכומים ששולמו עבורם.
בין הפריטים שהוצעו למכירה: ווסט שלבש ג'ימי הנדריקס וגופיה שלבשה מדונה. שני פרטי הלבוש נמכרו ב-59 אלף דולר וב-25 אלף דולר, בהתאמה.
שני פריטים מעניינים במיוחד היו שייכים ללא אחר מאשר אלביס פרסלי. חליפה של אלביס אותה לבש על הבמה בלאס וגאס בשנת 1975 נמכרה בסכום של 122 אלף דולר. תעודת הנישואין שלו ושל פרסיליה פרסלי משנת 1967 נמכרה בסכום של 40 אלף דולר.
על אף הסכומים המרשימים בהחלט, השיא שמור לגיטרה שג'ורג' האריסון ניגן עליה מספר פעמים בקיץ 1963. הגיטרה החשמלית, כך דווח, הושאלה על ידי האריסון מחנות מוזיקה בבריטניה והוא ניגן עליה בהופעות של הביטלס בלונדון ובאיי התעלה. רוכש אנונימי הציע סכום אדיר של 490 אלף דולר עבור הגיטרה שניגן עליה החיפושית. מיותר לציין שהצעתו התקבלה.